Norsk stjórnvöld tilkynntu í morgun að nær öllum takmörkunum vegna COVID-19 í landinu yrði aflétt á morgun. Erna Solberg, forsætisráðherra Noregs, sagði á blaðamannafundi í morgun að nú gætu Norðmenn lifað lífinu eins og þeir gerðu áður en faraldurinn skall á.
I dag er det 561 siden vi inforde
Nú geta Norðmenn glaðst, sagði Erna Solberg á fundinum í morgun. 561 dagur væri frá því að ströngustu takmarkanir á friðartímum tóku gildi og enginn hefði getað gert sér í hugarlund hvað fylgdi. En frá og með klukkan fjögur á morgun verður nær öllum takmörkunum vegna COVID-19 aflétt í Noregi. Solberg lagði þó áherslu á að faraldrinum væri ekki lokið. Covid ætti eftir að fylgja þjóðinni á komandi árum en bólusetningar gæfu tilefni til að létta á þeim takmörkunum sem hafa verið í gildi. Um níutíu prósent þeirra sem eru átján ára og eldri hafa fengið að minnsta kosti einn skammt af bóluefni. Enn greinast að jafnaði um átta hundruð smit daglega en smitum fjölgaði töluvert í Noregi þegar skólarnir byrjuðu í ágúst og óttast var að ekkert yrði af áformum um afléttingar. Nú fer virkum smitum fækkandi, færri þurfa að leggjast inn á sjúkrahús og sífellt sveitarfélög telja sig hafa stjórn á faraldrinum. Ýmsar aðgerðir til að halda honum í skefjum verða enn í gildi. Áfram er gert ráð fyrir sýnatökum á landamærunum en þær breytast eftir mánaðamót og þá verður aðeins skimað af handahófi meðal þeirra sem ferðast til og frá landinu.